Det er om at være forsigtig i morgentrafikken tirsdag morgen. Der er nemlig risiko for både tåge og glatte veje. Det skriver TV 2 Vejret . De glatte veje kan skyldes sne, men mere sandsynligt er det, at man kan støde på fænomenet "frysende våde vejbaner", som opstår, når eksempelvis sne er smeltet i løbet af dagen, men derefter fryser til is hen over natten og dermed skaber en spejlglat overflade. Der kan også være risiko for rimglatte veje. Det sker, hvis fugtigheden i luften sætter sig på vejbanerne og fryser til is på asfalten. Det sker især i områder med rimtåge og er derfor et scenarie, som også er en mulighed tirsdag morgen. I løbet af tirsdag formiddag ventes tågen at gå i opløsning og herefter er der udsigt til en dag med en del sol, men med temperaturer, der nogen steder ikke kommer over frysepunktet. Det bliver med andre ord flot, men også koldt i løbet af tirsdagen.

Opsummering:
Både tåge og glatte veje kan præge morgentrafikken tirsdag.